Document ID: 32012R0114

UREDBA SVETA (EU) št. 114/2012
z dne 10. februarja 2012
o spremembah Uredbe (ES) št. 765/2006 o omejevalnih ukrepih v zvezi z Belorusijo
SVET EVROPSKE UNIJE JE -
ob upoštevanju Pogodbe o delovanju Evropske unije, zlasti člena 215 Pogodbe,
ob upoštevanju Sklepa Sveta 2012/36/SZVP z dne 23. januarja 2012 (1), s katerim je bil spremenjen Sklep Sveta 2010/639/SZVP (2), glede omejevalnih ukrepov proti nekaterim uradnikom Belorusije,
ob upoštevanju skupnega predloga visoke predstavnice Unije za zunanje zadeve in varnostno politiko ter Evropske komisije,
ob upoštevanju naslednjega:
(1)
Uredba (ES) št. 765/2006 (3) določa zamrznitev sredstev predsednika Lukašenka in nekaterih uradnikov Belorusije.
(2)
Svet je s Sklepom 2012/36/SZVP odločil, da je treba v ukrep zamrznitve sredstev in gospodarskih virov vključiti tako osebe, odgovorne za hujše kršitve človekovih pravic ali izvajanje represivnih ukrepov nad civilno družbo in demokratično opozicijo, zlasti osebe na vodilnih položajih ter osebe in subjekte, ki izkoriščajo ali podpirajo režim Lukašenka, kot tudi in zlasti osebe in subjekte, ki režim podpirajo finančno ali materialno.
(3)
Ta ukrep sodi na področje uporabe Pogodbe o delovanju Evropske unije in za učinkovanje ukrepa je potreben ukrep na ravni Unije predvsem zato, da bi ukrep gospodarski subjekti v vseh državah članicah enotno izvajali.
(4)
Zato bi bilo treba Uredbo (ES) št. 765/2006 ustrezno spremeniti.
(5)
Da bi se zagotovil učinek ukrepov iz te uredbe, bi morala začeti veljati dan po objavi -
SPREJEL NASLEDNJO UREDBO:
Člen 1
Uredba (ES) št. 765/2006 se spremeni, kot sledi:
1.
člen 2 se nadomesti z naslednjim:
„Člen 2
1. Zamrznejo se vsa sredstva in gospodarski viri, ki pripadajo fizičnim ali pravnim osebam, subjektom in organom, navedenim v prilogah I, IA in IB, so v njihovi lasti ali s katerimi ti razpolagajo ali jih nadzorujejo.
2. Prepovedano je neposredno ali posredno dajati fizičnim ali pravnim osebam, subjektom ali organom iz prilog I, IA ali IB na razpolago ali v njihovo korist kakršna koli sredstva ali gospodarske vire.
3. Prepovedano je zavestno in namerno sodelovanje v dejavnostih, katerih namen ali posledica je neposredno ali posredno izogibanje ukrepom iz odstavkov 1 in 2.
4. V Prilogi I je seznam fizičnih ali pravnih oseb, subjektov in organov, za katere je Svet v skladu s točko (a) člena 2(1) Sklepa 2010/639/SZVP z dne 25. oktobra 2010 o omejevalnih ukrepih proti nekaterim uradnikom Belorusije (4) ugotovil, da so odgovorne za kršenje mednarodnih volilnih standardov med predsedniškimi volitvami v Belorusiji 19. marca 2006 ter za izvajanje represivnih ukrepov nad civilno družbo in demokratično opozicijo ali kot z njimi povezane.
5. V Prilogi IA je seznam fizičnih ali pravnih oseb, subjektov in organov, za katere je Svet v skladu s točko (b) člena 2(1) Sklepa 2010/639/SZVP ugotovil, da so odgovorne za kršenje mednarodnih volilnih standardov med predsedniškimi volitvami v Belorusiji 19. decembra 2010 in za izvajanje represivnih ukrepov nad civilno družbo in demokratično opozicijo ali kot z njimi povezane.
6. V Prilogi IB je seznam fizičnih ali pravnih oseb, subjektov in organov, za katere je Svet v skladu s točkama (c) in (d) člena 2(1) Sklepa 2010/639/SZVP ugotovil, da so bodisi (i) odgovorne za hujše kršitve človekovih pravic ali izvajanje represivnih ukrepov nad civilno družbo in demokratično opozicijo v Belorusiji bodisi (ii) da so osebe in subjekti, ki izkoriščajo ali podpirajo režim Lukašenka.
2.
v odstavkih 1 in 2 člena 2b se besede „V prilogah I in IA“ nadomestijo z besedami „V prilogah I, IA in IB“, v točki (a) odstavka 1 člena 3 se besede „v Prilogi I ali v Prilogi IA“ nadomestijo z besedami „v prilogah I, IA in IB“, v členu 4a se besede „v Prilogi I ali Prilogi IA“ nadomestijo z besedami „iz prilog I, IA in IB“ ter v odstavkih 1 in 4 člena 8a se besede „prilogi I ali IA“ nadomestijo z besedami „priloge I, IA in IB“.
Člen 2
Besedilo iz Priloge k tej uredbi se vstavi kot Priloga IB k Uredbi (ES) št. 765/2006.
Člen 3
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 10. februarja 2012

Labels: 10
18
5
11